Bandaríska stórfyrirtækið Universal hefur keypt Öldu Music, sem á réttinn að stórum hluta þeirrar tónlistar sem gefin hefur verið út á Íslandi. Formaður Félags íslenskra hljómlistarmanna telur að með þessu fái íslenskir tónlistarmenn stærri hátalara til að koma sér á framfæri erlendis.
Forsvarsmenn tónlistarrisans Universal/InGrooves segjast ætla að fjárfesta í aukinni útgáfu íslenskra listamanna innanlands og utan, eftir að fyrirtækið keypti Öldu Music.
Tónlistarfyrirtækið Alda Music varð til fyrir sex árum og tók yfir útgáfuréttindi sem Sena hafði á sínum snærum, svo sem Ellýjar Vilhjálms og flestra risa íslenskrar tónlistarsögu. Í dag var tilkynnt um kaup InGrooves, dótturfélags Universal, á Öldu Music. Þar segir að fjárfesta eigi í aukinni útgáfu íslenskra listamanna innanlands og utan. Dagleg starfsemi verði óbreytt og Sölvi Blöndal stýri henni áfram. Einnig eigi að styðja við grasrótina.
Gunnar Hrafnsson, formaður Félags íslenskra hljómlistarmanna, telur mikil tækifæri fólgin í þessu. Universal geri væntanlega það sama og Alda Music hefur stundað, að auka verðmæti í eldri tónlist með því að koma henni í spilun víðar.
Ég held að það sé bara kominn stærri hátalari. Það er meira fjármagn á bak við þetta og öflugra fyrirtæki.
Gunnar telur að kaupin geti hjálpað fleiri íslenskum tónlistarmönnum að ná langt í útlöndum.
Ég er ekki í vafa. Björk og Monsters og Kalli og allt þetta fólk sem er búið að ryðja brautina. Það er svo mikið af talent hérna til viðbótar, fólki sem er að gera mjög áhugaverða hluti sem maður veit að ættu áreiðanlega góða möguleika og erindi úti í heimi.
Gunnar telur ekkert að óttast þó svo stór hluti íslenskrar tónlistar sé kominn í eigu erlends fyrirtækis.
Þetta er arfurinn okkar, þessi íslenska tónlist. Hún er í hugum okkar og heilabúum. Ég get ekki séð annað en að hún verði það áfram. Hún verður alltaf í boði til hugsunar. Þetta er ekki alveg sambærilegt við handritin hans Árna. Við þurfum ekki alveg leðrið og skinnin. Okkur dugar það sem fer inn í eyrun.

Bandaríska stórfyrirtækið Universal hefur keypt Öldu Music sem á réttinn að stórum hluta þeirrar tónlistar sem gefin hefur verið út á Íslandi. Formaður Félags íslenskra hljómlistarmanna telur að með þessu fái íslenskir tónlistarmenn stærri hátalara til að koma sér á framfæri erlendis. 